Eskom wil nóg druk op stelsel verligDie Komati-kragsentrale. (Argieffoto: Eskom) Eskom gaan sy ingrypings verskerp om druk op die land se kragstelsel nog verder te probeer verlig. Dié ingrypings, wat deel vorm van Eskom se programme om die aanvraag na krag te bestuur (wat in Engels bekend staan as Demand Side Management, of DSM), maak volgens Eskom se raadsvoorsitter, Mpho Makwana, voorsiening vir die voldoende bestuur van kliënte se kragverbruik om aanvraag tydens spitstye en ander tydperke te verminder. Verskeie voorstelle en oplossings oor hoe om die kragkrisis op kort, medium en lang termyn op te los is Maandag tydens ŉ DSM-bosberaad, wat deur talle rolspelers bygewoon is, bespreek. “Die doeltreffende instelling van die DSM-programme kan ŉ wen-wen-oplossing bied om druk op die kragstelsel te verminder, asook verbruikers in staat stel om beter bewus te wees van hul energieverbruik sonder dat dit ŉ uitwerking op produktiwiteit en lewensgehalte het,” het Makwana gesê. “DSM is nie ŉ Suid-Afrikaanse konsep nie. Dit is ŉ wêreldwye verskynsel wat reeds in toplande ingestel word en waar tegnologie ingespan word om in die aanvraag na krag te voorsien.” Volgens Makwana kan verskeie soortgelyke beleidsmaatreëls ook in Suid-Afrika ingestel word om deelname aan hierdie programme aan te moedig, kragbesparing te bevorder en spitstydaanvraag te verminder. “Eskom het vordering gemaak met verskeie DSM-inisiatiewe, waaronder energiedoeltreffendheid, reaksie op aanvraag, verspreide opwekking en energieberging. “Die organisasie [Eskom] dryf tans energiedoeltreffendheidsprogramme en -besparingsinisiatiewe soos die oorskakeling van tradisionele gloeilampe na kompakte fluoresseerlampe. Eskom gaan ook voort met sy veldtog om slim kragverbruik aan te moedig, wat behels dat Suid-Afrikaners met die nodige inligting bemagtig word om energieverbruik tydens spitstye [17:00 tot 21:00] te verminder.” Makwana sê van Eskom se groter kliënte baat reeds by DSM-inisiatiewe; dit sluit in belonings en aansporings om kragverbruik vrywillig tydens hierdie spitstye te verminder. Dit is ook ŉ meganisme wat Eskom gebruik om laer beurtkragvlakke in te stel of beurtkrag heeltemal te vermy waar moontlik. “DSM-programme kan deur ŉ samewerkende benadering meer doeltreffend wees. Ek wil erkenning gee aan ons groot kliënte wat aan Eskom se DSM-inisiatiewe deelneem. Ons wil graag alle belanghebbendes van ondernemings, nywerhede en residensiële kliënte aanmoedig om aan boord te kom. “Ek bedank ook Suid-Afrikaners wat gehoor gegee het aan die versoek om elektrisiteit spaarsaam en doeltreffend te gebruik om druk op die kragstelsel te help verlig.”